রানিডাঙা খ্রিস্টান পাড়ার ‘সুজিত দত্ত মেমোরিয়াল ট্রাস্টে’ প্রতিবারই ঘটা করে ক্রিসমাস উদ্‌যাপন হতো। রঙিন আলোয় সাজা হতো এলাকা। থাকত খাওয়াদাওয়ার ব্যবস্থা। স্থানীয় সূত্রের খবর, সাজসজ্জা, আড়ম্বরে এলাকার চার্চগুলিকে টেক্কা দিত ওই ট্রাস্ট। কিন্তু রবিবেলায় অন্ধকারে ডুবে রইল ওই প্রতিষ্ঠান! গেটে ঝুলছে তালা। বাইরে পুলিশি প্রহরা।
শিশুপাচার-কাণ্ডে গ্রেফতার হয়েছে ট্রাস্টের প্রধান পলি দত্ত। ট্রাস্টের পিছনের অংশের মাটি খুঁড়ে মৃত শিশুদের কঙ্কাল উদ্ধার করেছে সিআইডি। অন্যবার স্থানীয় বাসিন্দারা ভিড় জমাতেন ওই ট্রাস্টে। এদিন দেখা গেল আতঙ্কে জড়োসড়ো তাঁদের অনেকেই। স্থানীয় বাসিন্দা নির্মলা বারুই বলেন, ‘‘শিশুহত্যা, শিশুপাচারের মতো জঘন্য অপরাধ যারা করেছে তাদের কড়া শাস্তি হওয়া উচিত।’’